open-index/open-wikipedia-markdown huggingface dataset:
Elfriede Saarik

**Elfriede Erika Saarik** (aastast 1941 **Erika Tubin**, 22. mai 1916 Karkaralõ, Karagandõ lähedal – 22. oktoober 1983 Stockholm) oli eesti tantsija ja näitleja.

Ta õppis Tartu saksa tütarlastekoolis ja aastani 1935 Tiina Kapperi tantsustuudios; ta õppis ka klaverit ja käis Vanemuise teatri draamaõpperühmas.

Ta oli aastatel 1935–1944 Vanemuise teatri tantsija, seadis tantse lastelavastustele (Mölleri "Kuldne süda", 1937), kujundas kostüüme (Priit Ardna "Igavene legend", 1942), kirjutas Eduard Tubina ballettidele "Kratt" ja "Siurulind" libreto ja mängis ka sõnalavastustes. Aastal 1944 põgenes Rootsi, kus töötas müüja ja joonestajana.

## Rolle
* 1936 Ada Tšumatšenko "Viiuldaja Lulli" (Cesar)
* 1938 Gabriela Zapolska "Moraalne proua" (Juljesevic)
* 1939 Karl Farkas "Õueloož" (Babette)
* 1941 Cesare Pugni/Riccardo Drigo/Reinhold Glier "Esmeralda" (Fleur des Lys)
* 1943 Eduard Tubin "Kratt" (Peretütar)
* 1943 August Mälk "Kadunud päike" (Ulla Mare)
* 1944 Ludolf Nielsen "Lakšmi" (Rani)

## Isiklikku
Tema abikaasa oli helilooja Eduard Tubin, nende poeg on vabakutseline ajakirjanik Eino Tubin.

Ta oli maetud oma abikaasa kõrvale Stockholmi Metsakalmistule. 4. juunil 2018 saadeti Erika ja abikaasa säilmed urnides Tallinna Metsakalmistule, kus 18. juunil 2018 toimus mälestustseremoonia.

## Viited
Annone järv

**Annone järv** (itaalia keeles *Lago di Annone*) on järv Põhja-Itaalias Lombardia maakonnas Lecco provintsis. Umbes kilomeetri kaugusel läänes asub Pusiano järv.
 
224 meetri kõrgusel merepinnast asuva järve pindala on 5,71 km², suurim sügavus 11,3 meetrit, valgla suurus 28,1 km².

Järve keskel on kaks poolsaart, Isella ja Hanno, mis liigendavad järve idapoolseks suuremaks osaks ja läänepoolseks väiksemaks osaks. 

Annone kallastel asuvad Annone di Brianza, Suello, Civate, Galbiate ja Oggiono.

## Välislingid

* Isella poolsaar Annone järvel (itaalia keeles)
Coca järv

**Coca järv** (itaalia keeles *Lago di Coca*) on liustikujärv Bergamo Alpides Põhja-Itaalias Lombardia maakonnas Bergamo provintsis.

2108 meetri kõrgusel merepinnast asuvat järve ümbritseb kolm enam kui 3000 meetri kõrgust mäge&nbsp;– Pizzo Coca (3050 m), Pizzo Redorta (3038 m) ja Punta Scais (3038 m). 

Järv saab vett ümbritsevate liustike sulamisest. Novembrist kuni aprillini-maini on järv külmunud ning talvise madalama veetasemega omandab järv südame kuju.
Ganna järv

**Ganna järv** (itaalia keeles *Lago di Ganna*) on järv Põhja-Itaalias Lombardia maakonnas Varese provintsis Valgannas.

Ganna järv on koos Maggiore, Varese, Comabbio, Ghirla, Lugano ja Monate järvega tuntud ka kui Varese provintsi Seitse järve.

390 meetri kõrgusel merepinnast asuva järve pindala on 7 hektarit, suurim sügavus 3 meetrit.
Ülo Mets

**Ülo Mets** (sündinud 18. september 1958) on eesti füüsik.

Ta on töötanud Keemilise ja Bioloogilise Füüsika Instituudis teadurina. Tema doktoritöö teema oli "Methodological aspects of fluorescence correlation spectroscopy" (kaitstud aastal 1996).
Lõpetas Tallinna 4. Keskkooli 1976.aastal.

## Teadustöid
*Kaupo Palo, Ülo Mets, Vello Loorits, Peet Kask 2006. Calculation of Photon-Count Number Distributions via Master Equations. *Biophysical Journal* 90(6): 2179–2191. Vt
See maailm

"**See maailm**" on ülevaateplaat Ahti Nurmise loomingust. Plaadi andis 2003. aastal varsti pärast laulja surma välja plaadifirma TopTen. Plaadil teevad kaasa Marju Kuut, Els Himma, Eesti Televisiooni ansambel ja naistrio Kustas Kikerpuu juhatusel, EREO Rostislav Merkulovi juhatusel, Helmut Aniko ansambel, Tiit Kiken ning ansamblid Tuluke, Astoria ja Mobile.

## Lugude nimekiri
Sireen

**Sireen** on seade, millega saab tekitada tugevat heli. Sireene on kahte tüüpi: pneumaatilised ja elektroonilised.

Sireenid:
*tsiviilkaitsesireenid
*tornaadosireenid
*päästeteenistuse (kiirabi, tuletõrje, politsei) sõidukite sireenid

Esimese sireeni leiutas šoti füüsik John Robison.

 1819. aastal leiutas parema sireeni prantsuse füüsik ja insener Charles Cagniard de la Tour. 

De la Tour sireen võis heli tekitada ka vee all, seega seostatakse seda Kreeka mütoloogia sireenidega. Sellest on tulnud ka seadme nimetus.

Sireene kasutatakse ka muusikainstrumendina. Näiteks on neid kasutatud Edgard Varèse kompositsioonides "Amériques" (1918–1921), "Hyperprism" (1924) ja "Ionisation" (1931).

## Viited
Tallinna džässifestival

**Tallinna džässifestival** oli aastatel 1949–1967 toimunud džässifestivalid. Tallinna džässifestivalide jätkaja on 1990. aastast toimuv rahvusvaheline "Jazzkaar".

Festivalide eestvedaja oli Uno Naissoo. Algul esinesid festivalil ainult Eesti džässimuusikud. 1959. aastal astusid üles ka esinejad Leningradist, 1966. aastal Soomest ja 1967. aastal USAst. Pärast USA ansambli esinemist keelati festival ära. 

## 1967. aasta Tallinna džässifestival

## Viited
Pärnu Kontserdibüroo

**Pärnu Kontserdibüroo** (lühend: PKB) on aastal 2000 asutatud mittetulundusühing, mis korraldab Pärnu linnas ja Pärnu maakonnas kontserte.

PKB eestvõttel korraldatakse näiteks laste ja noorte muusikafestivali "Muusikamoos" ning rahvusvahelist klaveri-SUVEUNIversiteeti.

## Viited
Pärnu Ooperi ja Balleti Sihtasutus

**Pärnu Ooperi ja Balleti Sihtasutus** (lühemalt: **Pärnu Ooper**) on aastal 1993 loodud sihtasutus, mis lavastab Eestis ja Eestist väljaspool muusikalisi lavateoseid, eriti oopereid.

Sihtasutuse tegevust korraldab Pärnu Ooperiselts.

Sihtasutusel on oma orkester: Pärnu Ooperi orkester.

## Viited

## Välislingid
*Sihtasutuse koduleht (vaadatud 27.02.2013)
Tallinn Baroque

**Tallinn Baroque** (ka: **Tallinna Barokksolistid**) on Eesti vanamuusikaansambel, mis tegutseb alates 1993. aastast. 

Ansambel viljeleb muusikat renessansist kõrgbarokini.

Ansambel on üles astunud mitmel rahvusvahelisel muusikafestivalil, näiteks 1998. aastal Soomes Hämeenlinnas toimunud üritusel "Musica Tavastica".  

## Viited
Tallinna Meestelaulu Selts

**Tallinna Meestelaulu Selts** (lühend **TMS**) oli aastatel 1916–1940 (teistel andmetel tegutses ka Eesti NSV ajal) tegutsenud meeskoor. 

2007. aastal taaselustati meeskoori tegevus, kui asutati mittetulundusühing **TMS Türnpu Meeskoor**. Koor pidas 2016. aastal 100. aastapäeva.  Tallinnas on tegutsenud ka 1849. aastal asutatud saksa meestelaulu selts Tallinna Saksa Meestelaulu Selts (saksa k. *Revaler Verein für Männergesang*)

10. veebruaril 1916 (uue kalendri järgi) asutati "Lootuse" seltsi eestvedamisel ja toetusel **Tallinna Eesti Meeskoor**. Esimene kontsert anti juba 18 kooslaulmise järel 30 lauljaga Konstantin Türnpu juhatusel ja klaverikunstnik Oskar Springfeldti saatel 18. aprillil 1916 Eesti teatris Estonia. Iseseisva seltsina registreeriti Tallinna Meestelaulu Selts 19. septembril 1917.

Koori asutamisel mängis olulist rolli Johannes Reinthal, kes oli ka pikka aega seltsi esimees.

## Koorijuhid
*Konstantin Türnpu 1916–1926
*Arkadius Krull 1926–1927
*August Topman 1923, 1927–1936
*Gustav Ernesaks 1935–
*Johan Tamverk 1937–1939
*Alfred Karindi

## Tuntud liikmeid

## Vaata ka
*Eesti Meestelaulu Selts
*Tartu Meestelaulu Selts

## Viited
20 aastat singumist ja vingumist

"**20 aastat singumist ja vingumist**" on ansambli Singer Vinger 2006. aastal ilmunud kontsertplaat ja DVD. 

Kontsertsalvestis on tehtud 6. juulil 2006 Õllesummeril Tallinna lauluväljakul. 

Kontserdil astusid lisaks Singer Vingerile üles veel kaksteist artisti ja kollektiivi. Tamada oli Peeter Volkonski.

## Laulud
Kwesi Ahoomey-Zunu

**Kwesi Séléagodji Ahoomey-Zunu** (sündinud 1. detsembril 1958 Lomés) on Togo poliitik.

Ta oli 23. juulist 2012 kuni 5. juunini 2015 Togo peaminister.

Kwesi Ahoomey-Zunul on magistrikraad rahvusvahelise õiguse alal. Ta kuulub erakonda Convergence patriotique panafricaine. Aastatel 1994–1999 oli ta parlamendi liige.

Aastatel 2006–2007 oli ta haldusminister ja 2011–2012 kaubandusminister.

## Viited
Empress of the North

**Empress of the North** on Ameerika Ühendriikide 19. sajandi Venemaa Keisririigi stiilis ratas-jõereisilaev, mis on ehitatud Nichols Bros. Boat Buildersi laevatehases Freelandis Washingtoni osariigis USAs 2003. aastal.
Laev tegi kruiise Columbia, Snake ja Willamette jõgedel ning Alaska Inside Passage'is. Laeva kodusadam on Juneau Alaskal.

## Juhtumid
14. mail 2007 Alaska lähistel Icy Straiti juures sõitis Empress of the North karile. Reisijad evakueeriti kiiresti teisele laevale, keegi vigastada ei saanud.

## Viited

## Välislingid

*Empress of the North (inglise keeles)
Rajkeswur Purryag

**Rajkeswur Purryag** (ka **Kailash Purryag**; 12. detsember 1947 – 21. juuni 2025) oli Mauritiuse poliitik.

Ta oli 21. juulist 2012 kuni 29. maini 2015 Mauritiuse president.

Rajkeswur Purryag oli hariduselt jurist.

Ta kuulus Tööparteisse. Ta valiti esimest korda parlamenti 1976. aastal. Aastatel 1980–1982 oli ta sotsiaalminister, 1984–1985 tervishoiuminister, seejärel majandusminister. Aastatel 1997–2000 oli ta asepeaminister ja välisminister ning 2005–2012 parlamendi esimees.

## Viited
Jerry Mateparae

Sir **Jeremiah Mateparae** (sündinud 14. novembril 1954) on Uus-Meremaa sõjaväelane ja riigiametnik, alates 31. augustist 2011 Uus-Meremaa kindralkuberner.

Jerry Mateparae on maoori päritolu. Ta astus 1972. aastal armeeteenistusse. 2006. aastal sai ta kindralleitnandi auastme. Aastatel 2006–2011 oli ta kaitsejõudude juhataja.

## Välislingid
* Lieutenant General Jeremiah (Jerry) Mateparae, ONZM Chief of Defence Force, New Zealand
Tomislav Nikolić

**Tomislav Nikolić** (serbia keeles Томислав Николић; sündinud 15. veebruaril 1952) on Serbia poliitik. Ta oli alates 31. maist 2012 kuni 31. maini 2017 Serbia president.

Ta kuulub Serbia Progressiivsesse Parteisse ja oli kuni presidendiks saamiseni partei esimees.

## Välislingid
* The President of the Republic of Serbia
Chuck Hagel

**Charles Timothy Hagel** (sündinud 4. oktoobril 1946) on Ameerika Ühendriikide vabariiklasest poliitik. Ta oli 27. veebruarist 2013 kuni 17. veebruarini 2015 Ameerika Ühendriikide kaitseminister.

1984. aastal oli ta üks mobiilsidefirma Vanguard Cellular asutajaid.

Aastatel 1997–2009 kuulus ta Nebraska esindajana senatisse.

24. novembril 2014 teatas ta, et astub kaitseministri ametist tagasi, kuid jäi ministri kohusetäitjaks kuni uue ministri ametisse kinnitamiseni.

## Viited

## Välislingid
*USA kaitseminister astub tagasi Postimees, 24. november 2014
Seppo kliinik

**Seppo kliinik** (ka: *A. Seppo Traumatoloogia ja Ortopeedia Keskus*) oli aastatel 1977–1994 Tallinnas töötanud ravi- ja uurimisasutus .

Asutuses tegeldi näiteks traumapuhuste ravimeetodite arendamisega, liigeste mädapõletike ravimisega .

Eesti NSV Tervishoiuministeeriumi Metallosteosünteesi Teadusliku Uurimise Kliiniku asutamisel mängis olulist rolli eesti traumatoloog ja kirurg **[[Arnold Seppo]]**, kes ühtlasi oli ka kliiniku esimene direktor (1977–1980) .

## Viited
Tervis Pluss

**Tervis Pluss** on alates 2000. aastast ilmuv tervisetemaatikat käsitlev ajakiri. Ajakirja andis välja AS Ajakirjade Kirjastus, kuni 2018. aasta alguses ostis Ekspress Meedia üle Ajakirjade Kirjastuse ning hakkas ise ajakirja välja andma.

Ajakirja peatoimetaja oli Evelin Kivilo-Paas, Ekspress Meedias sai peatoimetajaks Heidit Kaio.

Heidit Kaio käe all on Tervis Plussi eesmärk parandada terviseteadlikkust ja hoiakuid, et Eesti inimeste tervena elatud aastaid oleks rohkem. 

Tervis Pluss pakub terviseinfot ja -teadmisi, jagab ekspertnõu ja vahendab välismaiseid trende. Ajakiri inspireerib lugejaid tegema tervislikumaid valikuid ja näitab teed nüüdisaegses tervisemaailmas.

Ajakirja eelkäijad olid ajakiri Tervisetrend ja ajakiri Tervis.

## Välislingid
*Ajakirja koduleht (vaadatud 27.02.2013)
Caldonazzo järv

**Caldonazzo järv** (itaalia keeles *Lago di Caldonazzo*) on järv Põhja-Itaalias Trentino-Alto Adige maakonnas Trento provintsis. Tervikuna Trento provintsis asuv Caldonazzo järv on provintsi järvedest suurim. Umbes kilomeetri kaugusel idas asub Levico järv.

Järve kõrgus merepinnast on 449 meetrit, pindala 5,627 km², suurim sügavus 49 meetrit, valgala suurus 94,3 km².

Caldonazzo järve kallastel asuvad Pergine Valsugana, Calceranica al Lago, Bosentino ja Caldonazzo.


Pilt:Alta Valsugana con laghi Levico e Caldonazzo.jpg|Esiplaanil on Levico järv, tagaplaanil Caldonazzo järv
Pilt:Caldonazzo-view from Menador.jpg|Vaade järvele Menadorist
Pilt: Tenna between lake Caldonazzo and lake Levico.jpg|Levico (paremal) ja Caldonazzo (vasakul) järved, keskel asub Tenna


## Välislingid
Tervishoiuamet

**Tervishoiuamet** oli aastatel 2002–2009 Sotsiaalministeeriumi haldusalas tegutsenud valitsusasutus mis teostas riiklikku järelevalvet ning sundi. Aastal 2010 moodustati Tervisekaitseinspektsiooni, Tervishoiuameti ja Kemikaalide teabekeskuse ühendamisel uus asutus – **[[Terviseamet]]**.

## Viited

## Välislingid
*Terviseameti koduleht (vaadatud 28.02.2013)
Eesti-Rootsi Vaimse Tervise ja Suitsidoloogia Instituut

**Eesti-Rootsi Vaimse Tervise ja Suitsidoloogia Instituut** (**akronüüm**: ERSI; ka: **Suitsidoloogia Instituut**) on aastast 1993 Tallinnas tegutsev mittetulundusühing. 

Põhikirja järgi on ERSI eesmärgid järgmised: "teadus- ja arendustegevus vaimse tervise, suitsidoloogia ning välispõhjustest tingitud mürgistuste ja vigastuste valdkonnas".

## Viited

## Välislingid
*ERSI koduleht (vaadatud 28.02.2013)
**Koolikiusamine** 
* Lauraliisa Mark, Merike Sisask, Joosep Vaikma, Peeter Värnik, Airi Värnik, Kiusamine koolis. Uuringu raport, Tallinn, 2015, veebiversioon (vaadatud 18.01.2016)
Eesti Biomeditsiinitehnika ja Meditsiinifüüsika Ühing

**Eesti Biomeditsiinitehnika ja Meditsiinifüüsika Ühing** (lühend: EBMÜ) on aastal 1994 Tallinnas asutatud ühing.

EBMÜ põhiülesanded on põhikirja alusel järgmised:

1) teha tervis- ja loodushoiualast selgitustööd;

2) toetada teaduse ja tehnika arengut oma valdkonnas;

3) koordineerida arstide ja tehnikaala spetsialistide koostööd;

4) korraldada publitseerimisalast tööd oma valdkonnas;

5) korraldada ameti- ja täienduskoolitust;

6) teha koostööd, vahetada kogemusi ja informatsiooni teiste kutsealade ning asutuste ühendustega, samuti välisriikide ja rahvusvaheliste analoogiliste organisatsioonidega.

## Viited

## Välislingid
*EBMÜ koduleht (vaadatud 28.02.2013)
Levico järv

**Levico järv** (itaalia keeles *Lago di Levico*) on järv  Põhja-Itaalias Trentino-Alto Adige maakonnas Trento provintsis Levico Termes. Umbes kilomeetri kaugusel läänes asub Caldonazzo järv.

440 meetri kõrgusel merepinnast asuva järve pindala on 1,164 km², suurim sügavus 38 meetrit.
Tervisekaitseinspektsioon

**Tervisekaitseinspektsioon** oli Eesti Sotsiaalministeeriumi haldusalas tegutsenud valitsusasutus, mis tegutses 2009. aastani tervisekaitse alal. Aastal 2010 moodustati Tervisekaitseinspektsiooni, Tervishoiuameti ja Kemikaalide teabekeskuse ühendamisel uus asutus – **[[Terviseamet]]**.

## Ajalugu
Asutuse eelkäija oli 1940. aastal moodustatud *[[Vabariiklik Sanitaar-Epidemioloogiajaam]]*, mis tegutses 1991. aastani. Seejärel moodustati 1994. aastani tegutsenud *Riigi Tervisekaitsekeskus*. Tervisekaitsekeskuse nimi muudeti ja aastani 1997 kandis see nime *Riigi Tervisekaitseamet*, seejärel **Tervisekaitseinspektsioon**.

Aastatel 1996–2003 töötas asutuse juures (eraldi osakonnana) AIDSi Ennetuskeskus.

## Viited

## Välislingid
*Terviseameti koduleht (vaadatud 28.02.2013)
Rando Tomson

**Rando Tomson** (sündinud 8. detsembril 1983 Viljandis) on eesti ehitusinsener ja fotograaf.

## Haridus
Rando Tomson on lõpetanud Viljandi C. R. Jakobsoni nimelise Gümnaasiumi, õppinud Tallinna Tehnikaülikoolis ja lõpetanud ehitiste projekteerimise instituudi magistrikraadiga. Eesti Ehitusinseneride Liidu liige ja V astme diplomeeritud ehitusinsener.

## Töö ja looming
Põhitööd teeb insenerina projekteerimisbüroos EstKONSULT, põhilisteks valdkondadeks sildade ja rajatiste projekteerimine ning projektijuhtimine. On paljude Eesti sildade, viaduktide ja tunnelite kaasprojekteerija.

Fotograafina tegutseb ettevõttes Eeter, kus on juhatuse liige ja fotograaf. On olnud Eesti Ettevõtluskõrgkoolis Mainor graafilise disaini osakonna fotograafia õppejõud, korraldanud avatud ülikooli raames fotokoolitusi Tartu Ülikooli Türi Kolledžis.

### Fotograafia
Fotograafina on ta pildistanud Tallinna ja Eestit tutvustavate raamatute ja brošüüride kaanefotosid.  Tema tehtud fotod on ilmunud ajakirja Diivan disainirubriigis, ajalehes Äripäev ja mujal.

## Näitused
*2011 – loodusfoto rändnäitus "Vaatenurgad" Tartu Ülikooli Türi Kolledžis, Tallinna Tehnikaülikoolis, Viljandi päevakodus Inkeri 

## Vaata ka
*Eesti fotograafide loend

## Viited

## Välislingid
*Koduleht
*Blogi
*http://pulmad.ee/pulmakataloog/fotograafia/rando-tomson-wwwrandotomsoncom
*http://7vaadet.blogspot.com/2009/03/rando-tomson.html
*http://www.pulmadjapeod.ee/rando-tomson/
Karl Kaljas

**Karl Kaljas** (enne eestistamist 1935 **Hetzkel Kljas**, ka **Hetzkel Kljäs**; 18. veebruar 1902 Tomaszów Lubelski – 1941 Porhov) oli Eesti arst.

Ta sündis Poolas Ljublini kubermangus Tomaszów Lubelskis (praeguse haldusjaotuse järgi Lublini vojevoodkonnas) hambaarst Movscha Kljäsi pojana. Ta lõpetas 1920. aastal Tartu Vene Eraühisgümnaasiumi. Seejärel astus ta Tartu Ülikooli õigusteaduskonda, kust ta 1921. aastal läks üle põllumajandusteaduskonda ja sealt 1922. aastal omakorda (koos vend Michael Kljasiga) arstiteaduskonda, mille nad lõpetasid koos 1927. aastal arsti astmes.

1928. aastal registreeriti dr. Hetzkel Kljas arstina ja talle anti praktiseerimisluba Tartus, kuid kuni 1929. aastani jõudis ta elada Tartus, Tallinnas, Viljandis ja Türil ning töötada Peipsiääre vallas, Kasepää, Meeksi ja Kavastu vallas.

1941. aastal astus ta vabatahtlikult Punaarmeesse, langes sakslastele vangi Porhovi all, hukati.

## Viited
Lelle staadion

**Lelle staadion** on jalgpallistaadion Lelles, klubi FC Lelle kodustaadion.

Staadion on muruväljak suurusega 100×64 meetrit.

Istekohti on 50, seisukohti 100 pealtvaatajale.
Guglielmo Gasparrini

**Guglielmo Gasparrini** (3. jaanuar 1804 Castelgrande – 28. juuni 1866 Napoli) oli itaalia botaanik.

Ta õpetas Napoli ülikoolis botaanikat ning oli Napoli botaanikaaia direktor.

1857–1861 oli Gasparrini Pavia ülikoolis botaanikaprofessor ning rektor.

Tema kirjeldatud taksonite juurde märgitakse autorilühendina **Gasp.**.

## Teoseid
* *Osservazioni sopra talune modificazioni organiche in alcune cellule vegetal*, Napoli, Stamperia del Fibreno, 1863
* *Ricerche sulla Embriogenia della Canapa*, Napoli, 1863
* *Ricerche sulla natura dei succiatori e la escrezione delle radici ed osservazioni morfologiche sopra taluni organi della Lemna minor*, Napoli , Tip. Dura, 1856;
* *Ricerche sulla natura del caprifico, del fico e sulla caprificazione*, Napoli, tip. Di Aquila/Puzziello, 1845
* *Ricerche sulla natura degli Stomi*, Napoli, 1842
* *Ricerche sulla natura della pietra jungja e sul fungo che vi soprannasce*, Napoli, Gerolomini, 1841
* *Descrizione di un nuovo genere di piante della famiglia delle Leguminose*, Napoli, 1836

## Välislingid
* The International Plant Names Index
Eesti Filmiamatööride Liit

**Eesti Filmiamatööride Liit** (lühend **EFL**) on aastal 1991 asutatud liit. EFL on aastatel 1975–1991 tegutsenud **[[Ametiühingute Nõukogu Filmiamatööride klubi-laboratoorium]]i** õigusjärglane.

Aastast 1991 on EFL UNESCO juures tegutseva Rahvusvahelise Mitteprofessionaalsete Kinematografistide Liidu (UNICA) liige.

EFL korraldab Eestis igal aastal Eesti amatöörfilmide festivali.

## Viited

## Välislingid
*EFLi koduleht (vaadatud 28.02.2013)
Pierre Alechinsky

**Pierre Alechinsky** (sündinud 19. oktoobril 1927 Brüsselis) on Belgia kunstnik.  

Ta on viljelenud muu hulgas tašismi, abstraktset ekspressionismi ja lüürilist abstraktsionismi. 

Alechinsky astus 1944. aastal Brüsseli kunstikooli La Cambre. Ta õppis illustreerimist, trükikunsti ja fotograafiat. Aastal 1945 avastas ta enda jaoks Henri Michaux' ja Jean Dubuffet' teosed ning sõbrunes kunstikriitik Jacques Putmaniga. 1949. aastal moodustas Pierre koos Christian Dotremonti, Karel Appeli, Constanti, Jan Nieuwenhuysi ja Asger Jorniga kunstiühingu Cobra. Ta esitles oma töid Cobra näitustel. Hiljem õppis ta gravüüri Stanley William Hayteri ateljees Atelier 17. 

Alates 1951. aastast on ta elanud ja töötanud Pariisis. 1954. aastal toimus tema esimene isikunäitus Pariisis. Samal ajal hakkas ta huvi tundma idamaise kalligraafia vastu. 1950. aastate alguses sai Pierre Alechinskyst Jaapani ajakirja Bokubi (mis tähendab armastust tindi vastu) korrespondent Pariisis. Aastal 1955 sõitis ta Henri Storcki ja Luc de Heuschi innustusel koos abikaasaga Jaapanisse. Ta esitles oma töid Kurashiki Ōhara kunstimuuseumis ning tegi filmi Jaapani kalligraafiast. Christian Dotremont kirjutas filmile kommentaari. Filmi muusika autor oli André Souris.

1960. aastatel sai ta rahvusvaheliselt tuntuks. Tema teoseid eksponeeriti ühisnäitustel Londonis, Bernis, Veneetsia biennaalil, Pittsburghis, New Yorgis, Amsterdamis ja Silkeborgis. 

Ta tegi koostööd Walasse Tingi, Christian Dotremonti ja André Bretoniga.

Tema rahvusvaheline karjäär jätkus 1970. aastatel. Aastal 1983 sai temast maaliprofessor Pariisi kunstikoolis École nationale supérieure des Beaux-Arts. Aastal 1994 nimetati ta Brüsseli Vaba Ülikooli audoktoriks. Aastal 1995 kasutati tema kujundust Belgia postmarkidel. 

Pierre Alechinsky teostega saab tutvuda Belgia Kuninglikus Kaunite Kunstide Muuseumis, Suurbritannias Tate Gallerys, Saksamaal Kölnis Museum Ludwigis, New Yorgi Moodsa Kunsti Muuseumis  ja Walkeri kunstikeskuses Minneapolises. 

## Viited

## Kirjandus
* Mueller-Yao, Marguerite: Der Einfluss der Kunst der chinesischen Kalligraphie auf die westliche informelle Malerei, Diss Bonn, Koeln Koenig 1985, ISBN 3-88375-051-4 (pbk)

## Välislingid
* Pierre Alechinsky teoste näiteid
* Lelongi galerii, Pariis
* Pierre Alechinsky Moodsa Kunsti muuseumis
Anterrieux

**Anterrieux** [ante'rjöö] on asula ja vald Prantsusmaal Auvergne-Rhône-Alpesi piirkonnas Cantali departemangus. 

## Viited

## Välislingid

* Okupatsiooni vastupanu võitlemise muuseum vallas (prantsuse keeles)
Vilde Teater

**MTÜ Vilde Teater** on mittetulundusühingu vormis tegutsev Tartu harrastusteater.

Vilde Teater loeb end Eduard Vilde nimelise Tartu Rahvateatri järeltulijaks ning arvestab enda ajalugu rahvateatri loomisest 1949. aastal. 

MTÜ asutati 2005. aasta septembris. Trupp tegutses siiski juba varem, näiteks 2004. aastal valmis Raivo Adlase käe all Oskar Lutsu "Tagahoovi" lavastus, mida etendati ühes Karlova linnaosa tagahoovis.

2013. aasta alguses oli teatri kunstiline juht Raivo Adlas, kelle põhitöö oli siis Vanemuises. Lavastajad on olnud ka Jaan Tooming, Jüri Kaldmaa, Meelis Hansing, Liisi Tegelmann, Lennart Peep, Tess Pauskar, Janno Puusepp, Ain Saviauk, Jaan Willem Sibul ja Aire Pajur.

Teatri kodusaal asub aadressil Pepleri 27, esinetud on ka Tartu vaksalihoones, Oskar Lutsu majamuuseumi õuel, Tähe 37 õuel jm. Varem on trupp tegutsenud Tartu pensionäride ühenduse Kodukotus allüürnikuna endises psühhiaatriahaiglas Staadioni 48.

## Tunnustus

* 2004 Tartu Kultuurikandja auhind harrastusliku koosluse kategoorias
*2005 Eesti Kultuurkapitali rahvakultuuri sihtkapitali aastapreemia (kauaaegne ja jätkusuutlik teatritegevus ning tulemusrikas hooaeg)
* 2006 Harrastusteatrite festivali peaauhind ("Grupikene", lavastaja Raivo Adlas, esietendus septembris 2006)
* 2006 Harrastusteatrite festivali parima naisnäitleja preemia ("Grupikene" peaosatäitja, toonane Tartu Ülikooli teatriteaduse üliõpilane Piret Kuub) 
* 2008 Peterburi rahvusvahelise harrastusteatrite festivali parima naisnäitleja preemia ja festivali kuldmedal ("Grupikene" peaosatäitja, toonane Tartu Ülikooli teatriteaduse üliõpilane Piret Kuub)
* 2008 Peterburi rahvusvahelise harrastusteatrite festivali eripreemia ja hõbemedal (Raivo Adlas, lavastus "Grupikene")
* 2012 XII külateatrite festivali parima osatäitja auhind (Vilde Teatri näitlejad Matti Linno ja Helve Nurk rollide eest lavastuses "Ärdunsoldan")
*2016 Eesti Kultuurkapitali rahvakultuuri sihtkapitali aastapreemia (loominguliste otsingute, harrastusteatrite valdkonna elavdamise ja teatrikunsti tulemuslikkuse eest aastal 2016)

## Viited

## Välislingid
* Vilde teatri veebisait
* Vilde teatri blogi
* Raimu Hanson "Teater erineb vaid veidi hullumajast" Postimees, 2. november 2009
* Raimu Hanson "Vilde teater tuli Peterburist preemiatega" Postimees, 29. september 2008
* Raimu Hanson "Vilde teater tõi kodulinna peaauhinna" Postimees, 7. november 2006
* Katrin Ruus "Vilde Teater üllatab tubateatriga" Postimees, 31. märts 2005
Endel Padrik

**Endel Padrik** (2. aprill 1922 Pärnu – 4. juuni 2006) oli eesti näitleja ja raadiodiktor.

Ta lõpetas aastal 1941 Pärnu kaubanduskooli ja aastal 1950 Eesti NSV Riikliku Teatriinstituudi. Ta osales teises maailmasõjas Punaarmee koosseisus.

Ta töötas aastatel 1950–1960 Draamateatris ja aastatel 1960–1979 diktorina Eesti Raadios. Oli taasiseseisvunud Eesti erakondade ERSP ja Isamaaliit liige.

## Isiklikku
Ta oli aastast 1950 abielus laulja Paula Padrikuga, nende tütar on ajakirjanik ja poliitik Jaana Padrik.

## Rolle
* 1950 Tammsaare / Andres Särev "Pankrot" (Rönee)
* 1950 Aleksei Simukov "Varblaste mäed" (Orehhov)
* 1951 Tammsaare / Andres Särev "Vargamäe" (Indrek)
* 1952 Ašah Tokajev "Peigmehed" (Kazi)
* 1952 Vilis Lācis / Voldemars Saulskalns "Kaluri poeg" (Indrek)
* 1954 Oskar Luts / Hans Luik "Kevade" (Vipper ja Peterson)
* 1959 Jevgeni Švarts "Lumekuninganna" (Klaus)

## Kirjandus
* Eesti teatri biograafiline leksikon. Eesti Entsüklopeediakirjastus. Eesti Teatriliit. Tallinn 2000
Eesti Filmi Instituut

**Eesti Filmi Instituut** (lühend **EFI**, inglise keeles *Estonian Film Institute*; 2013. aastani **Eesti Filmi Sihtasutus**) on 1997. aastal Kultuuriministeeriumi asutatud sihtasutus.

Eesti Filmi Instituut on Eestis suurim filmitootmise rahastaja. Näiteks 2010. aastal eraldati EFSile riigieelarvest 3,43 mln eurot.

Põhikirja järgi on Eesti Filmi Instituudi eesmärk "Eesti rahvusliku filmikultuuri säilitamine ja arendamine".

## Viited

## Välislingid
* Eesti Filmi Instituudi koduleht
* Arkaader (Eesti Filmi Instituudi loodud veebikeskkond Eesti filmipärandi kättesaadavamaks tegemiseks)
Ain Laats

**Ain Laats** (sündinud 1935 Tapal) on Eestist pärit insener, kes on osalenud Apollo kosmoseprogrammis rakettide juhtimissüsteemide väljatöötamises.

Ta sündis Tapal, kuid 9-aastaselt põgenes sõja eest Saksamaale ning 15-aastaselt asus elama USA-sse. 

1958. aastal lõpetas ta New Yorgi linnakolledži insenerierialal ning pärast põgusat töötamist General Electricus asus ta 1960. aastatel töötama Bostonis Massachusettsi Tehnikainstituudi juures asunud Charles Stark Draperi Instrumentatsiooni laboris, kus tegeldi Apollo kosmoseprogrammi rakettide juhtimissüsteemide loomisega. Laats oli tegev ka "Houston we have a problem" Apollo-13 intsidendi lahendamisel ning osales kosmoselaeva Maale tagasitoomises. 

Kui Draperi labor MIT-st eraldus ja sai iseseisvaks uurimisasutuseks, hakkas Laats tegelema tuumarakettide juhtimissüsteemidega.

## Välislingid
*"Püramiidi tipus", ETV, 28. veebruar 2013
Nissan-lez-Enserune

**Nissan-lez-Enserune** (oksitaani *Nissa d'Ausseruna, Niça d'Enseruna*) on asula ja vald Prantsusmaal Oksitaania piirkonnas Hérault' departemangus. 

Nissan-lez-Enserune'i sõpruslinn on Ampthill Suurbritannias.

## Viited

## Välislingid

* Valla koduleht (prantsuse keeles)
Vaindlo (aurik)

**Vaindlo** (endised nimed Halland ja Westkusten) oli Balti sõjalaevastikus transpordilaevana kasutatud aurik.

Ehitatud Göteborgis 1897. Laeva pikkus oli 54,25 meetrit.

Vaindlo sai pommitabamuse Soome lahe idaosas 1941. aasta augustis ning läks põhja Suursaare lähistel. Hukkunute arv pole teada.

## Viited

## Kirjandus
* Mäss, Vello. *Laevahukulood*. Tallinn: Ilo 2006. (ISBN 9789985578186)
Hernestel põlvitamine

**Hernestel põlvitamisega** karistati vanasti koolides õpilasi.

Kuivatatud herned pandi klassi ette ja karistatav õpilane pidi siis nende peal põlvitama. Karistus oli Eestis kasutusel tsaariajal (näiteks karistati nii venestamise ajal neid, kes koolis eesti keelt rääkisid), hiljem Eesti Vabariigi ajal tuli seda harva ette. Kõige kauem oli see karistusviis kasutuses mõnedes Eesti saksa koolides.

Tsaariajal karistati koolides õpilasi ka kepi(vitsa)hoopidega.

## Viited

## Välislingid
* Kunagiste aegade karistus: XXI sajandi koolipoiss proovib Mõniste muuseumis hernestel põlvitamist
Eesti Kultuurfilm

**Eesti Kultuurfilm** (ka *Eesti Kultuurifilm*) oli aastatel 1931–1941 Tallinnas töötanud filmistuudio.

Aastast 1936 oli stuudio riiklik. Aastal 1940 stuudio riigistati ja selle nimeks sai *Kinokroonika Eesti Stuudio*. Aastal 1941 nimetati stuudio ümber *Kroonika-dokumentaalfilmide Tallinna Kinostuudioks*, millest hiljem kujunes filmistuudio Tallinnfilm. Samanimelise moodustise asutasid 1989.a sügisel ka Eesti Kergetööstus- ja Kaubanduskontsern  "Estar", Eesti Kultuurifond ja Peeter Eelsaare. 

## Viited
Eesti Reklaamfilm

**Eesti Reklaamfilm** (lühend ERF) oli aastatel 1967–1998 tegutsenud asutus.

Eesti Reklaamfilm asutati 1967. aastal reklaamibüroona ja see allus Eesti NSV Riiklikule Kinokomiteele. Eesti Reklaamfilmi rajas Peedu Ojamaa. Aastal 1986 muudeti Eesti Reklaamfilm õiguslikult vormilt loominguliseks tootmiskoondiseks. Aastal 1990 eraldus Eesti Reklaamfilmist BDF Reklaamiklubi. 1998. aastal lõpetasid nii Eesti Reklaamfilm kui ka BDF Reklaamiklubi tegevuse.

Eesti Reklaamfilmi tegevus seisnes Eesti Raadiole, Eesti Televisioonile ja kaubandusettevõtetele eriti telereklaami tegemises. Tuntuim Eesti Reklaamfilmi toodetud telesaade oli ETV-s 1973. aastast "Reklaamiklubi", mis oli eetris 2. juunini 1991. Seda juhtis aastatel 1973–1990 Mati Eliste. Hiljem juhtisid seda veel lühemat aega Mart Aare, Neeme Brus, Tarmu Tammerk, Peeter Raidla ja Rein Karemäe.  . 

## Viited
Eesti Telefilm

**Eesti Telefilm** (lühend ETF) on Eesti Televisiooni struktuuriüksus, mis on asutatud 1956. aastal.

Eesti Telefilm alustas tegevust Eesti Televisiooni filmitootmise rühmana, 1965. aastal sai ta iseseisvaks ETV struktuuriüksuseks.

Üksuse tegevus pandi 2000. aastate alguses pausile, kuid taaselustati 2023. aastal eesti-ukraina ühisfilmiga Jurõk.

## Viited

## Välislingid

* Eesti Telefilm veebikanalil Jupiter
* Eesti Telefilm andmekogus EFIS
* Eesti Telefilm andmekogus IMDb (inglise)
Pärnu filmifestival

**Pärnu filmifestival** ehk **Pärnu rahvusvaheline dokumentaal- ja teadusfilmide festival** (varem ka *Pärnu rahvusvaheline dokumentaal- ja antropoloogiafilmide festival*) on alates 1987. aastast igal aastal toimuv filmifestival.

Festivali idee käis välja Lennart Meri ja see on Baltimaade vanim filmifestival. Pärnu Rahvusvahelise Visuaalse Antropoloogia Ühingu ja filmilavastaja Mark Soosaare eestvedamisel korraldatava festivali üheks peateemaks on algusest peale olnud põlisrahvaste ja nende kultuuride ellujäämine. Kuid kavast leiab ka tänapäeva ühiskonda peegeldavaid sotsiaalseid käsitlusi, portreefilme huvitavatest inimestest ning inimsuhetest, samuti kunsti- ja muusikateemalisi filme. 

XXVI Pärnu rahvusvahelise dokumentaal- ja teadusfilmide festivaliga 2012. aastal tähistati Eesti filmi 100. aastapäeva.

## Viited
Eesti Talu

**Eesti Talu** oli aastatel 1937–1940 Tallinnas ilmunud põllumajandusajakiri. 

Aastani 1940 andis ajakirja välja Põllutöökoda. Aastal 1940 aga Põllutööministeerium ja Eesti NSV Põllutöö Rahvakomissariaat.

Ajakirja vastutav toimetaja oli Voldemar Ojamaa.

## Viited
Eesti Hobusekasvatajate Selts

**Eesti Hobusekasvatajate Selts** (lühend: EHS) on aastal 1992 asutatud mittetulundusühing, kuhu kuulub hobusekasvatajaid ja hobusehuvilisi. EHS peab ennast aastal 1920 asutatud kolme seltsi (eesti, tori ja ardenni tõugu hobuste tõuseltside) ja aastal 1964 asutatud *Eesti NSV Hobusetõugude Tõuaretuse Nõukogu* õigusliku järjepidevuse jätkajaks.

Põhikirja järgi on EHSi eesmärkide seas:
* "Eestis kasvatatavate hobusetõugude – eesti, eesti raskeveo, tori hobuse, trakeeni, araabia täisverelise, šetlandi poni aretustegevuse koordineerimine ja nende populaarsuse tõstmine";
* "Eesti kohalike hobusetõugude jõudlusvõime ja geneetilise väärtuse suurendamine ning genofondi säilitamine".

## Viited

## Välislingid
*EHSi koduleht (vaadatud 28.02.2013)
Níkos Anastasiádis

**Níkos Anastasiádis** (kreeka keeles Νίκος Αναστασιάδης; sündinud 27. septembril 1946) on Küprose jurist ja poliitik. Ta oli 28. veebruarist 2013 28. veebruarini 2023 Küprose president.

Ta on konservatiivse partei Dimokratikós Sinagermós (DISY) esimees.

4. veebruaril 2018 valiti ta presidendivalimiste teises voorus 56% häältega teiseks ametiajaks tagasi. Valimisaktiivsus oli 74%.

## Välislingid
* Koduleht
Eesti Meditsiiniraamatukogu

**Eesti Meditsiiniraamatukogu** oli aastatel 1944–2007 töötanud meditsiinikirjandust hallanud raamatukogu. Aastal 2007 läks raamatukogu Tallinna Ülikooli Akadeemilise Raamatukogu koosseisu.

Raamatukogu direktor oli pikka aega (1964–2006) Milvi Tedremaa.

Aastal 2002 oli raamatukogu fondis 216 000 teavikut.

## Viited
Pakkimine

**Pakkimine** ehk **pake** on millegi ümbritsemine pakkimismaterjaliga selle kaitsmiseks, varjamiseks, säilitamiseks, transportimiseks.

Pakkematerjalidena kasutatakse paberit, kilet, riiet vms, kinnitamiseks paela, nööri, kleeplinti, klambreid. Pakkida võidakse papist, puust, plastist karpi või kasti, paberist, riidest, nahast kotti, kohvrisse jne.

Toodete pakkimist pakenditesse tootmises ja kaubanduses nimetatakse pakendamiseks.

Kingituste pakkimiseks kasutatakse enamasti värvilisi kingitusepabereid ja paelu või kinkekotte/-karpe.
Eesti Geenikeskus

**Eesti Geenikeskus** on aastal 1999 Tartus asutatud sihtasutus, mis edendab Eesti geeni- ja biotehnoloogiat. 

Geenikeskuse asutasid 1999. aastal Tartus 34 eraisikut.

Geenikeskus toetab ka geenitehnoloogia valdkonna üliõpilasi ja teadureid. 2001. aastal loodi selleks Artur Linnu Geenitehnoloogia Stipendiumifond.

## Viited

## Välislingid
*Sihtasutuse koduleht (oli maas 01.03.2013)
Revalia

**[[Revala|Revalia]]** oli vanade eestlaste muinasmaakond.

**Revalia** nime on kandnud mitu seltsi, asutust:
***[[Revalia (selts, 1863)|Revalia]]** oli aastal 19. sajandil tegutsenud Eesti esimene lauluselts.
***[[Revalia (selts, 1998)|Revalia]]** on aastal 1998 asutatud lauluselts.
***[[Revalia Tantsukool]]** (aastast 1957 tegutsev)
*Revalia Kammermeeskoor
*Poistekoor Revalia
*...

## Kasutatud allikad
*EE 12. köide, 2003: 478.
Tamada

**Tamada** (hääldus [tamadaa]; gruusia keeles თამადა, vene keeles *тамада*) on peojuht Gruusias, kelle ülesandeks on toostide ütlemine, ning Venemaal ka pulmavanem.
Tallinna Heleni Kool

**Tallinna Heleni Kool** (aastani 2005 *Tallinna Kurtide Kool*) on aastast 1994 Tallinnas tegutsev erikool ja kiusamisvaba kool, kus õpivad meelepuudega lapsed. 

Kool asutati 1994. aastal kurtide laste vanemate eestvedamisel. 

Koolis õpivad kuulmis-, nägemis-, liitpuudega ja pimekurdid lapsed. Koolis antakse haridust lasteaiatasemest gümnaasiumini.

Kool on nimetatud pimekurdi ameerika kirjaniku Helen Keller (1880–1968) järgi.

## Viited

## Välislingid
*Kooli koduleht (vaadatud 01.03.2013)
Nyabarongo jõgi

**Nyabarongo** ehk **Nyawarungu** on jõgi Rwanda keskosas Niiluse ülemjooksul. 

Nyabarongo saab alguse Nyungwe metsas ja voolab kagu suunas. Jõe ühinemisel Ruvuvu jõega moodustub Kagera jõgi.
Tallinna Fotoklubi

**Tallinna Fotoklubi** (lühemalt: **Fotoklubi**) on aastatel 1933–1940 tegutsenud ja 1960. aastal taasasutatud fotoklubi. 

Klubi asutati 1933. aastal Tallinna Fotoühingu ja Eesti Fotoklubi liitumisel. 1940. aastal klubi tegevus lõppes. Taas alustati tegevust 1960. aastal, asutamiskoosolek toimus Tõnismäe Tehnikamajas. Klubi asutajaliikmed olid Rein Maran, Kalju Suur jt. 1980. aastatel tegutses klubi nime **Rahvafotostuudio Tallinna Fotoklubi** (Rahvastuudio TFK) all.

2002. aastal oli klubis 30 liiget.

## Viited
Vanessa L. Williams

**Vanessa Lynn Williams** (sündinud 18. märtsil 1963 Tarrytownis) on Ameerika Ühendriikide laulja, näitleja, produtsent ja endine modell. 

1983 krooniti ta Miss Ameerikaks. Kui ajakiri Penthouse ostis ja avaldas tema alastifotod, puhkes skandaal ning ta loovutas tiitli kiiresti järgmise koha võitjale. 

Ta on võitnud Grammy, Emmy ja Tony auhinna. 

Ta mängis enesekeskset diivat ja endist supermodelli Wilhelmina Slaterit seriaalis "Inetu Betty". Pärast selle filmimise lõppu avaldas ta, et toetab kindlasti "Inetu Betty" filmi. 

2010–2012 mängis ta seriaalis "Meeleheitel koduperenaised" Renee Perryt. 2012. aastal alustas ta Olivia Dorani mängimist seriaalis "666 Park Avenue".

## Isiklikku
Williams on olnud kaks korda abielus. Esimesest abielust suhtekorraldaja Ramon Herveyga on tal tüted Melanie ja Jillian ning poeg. Abielu kestis 1987–1997. 

Teisest abielust NBA endise korvpalluri Rick Foxiga on tütar Sasha.

Intervjuus Barbara Waltersile, mis jõudis eetrisse 24. veebruaril 2008, tunnistas Williams Botoxi kasutamist ning nimetas seda imeks, mis iluprotseduurina ei nõua lõikust ega midagi.

Williams on roomakatoliiklane.

## Diskograafia
* "The Right Stuff" (1988)
* "The Comfort Zone" (1991)
* "The Sweetest Days" (1994)
* "Star Bright" (1996)
* "Next" (1997)
* "Silver & Gold" (2004)
* "Everlasting Love" (2005)
* "The Real Thing" (2009)

## Viited
Eesti Fotoklubi

**Eesti Fotoklubi** (ka **Eesti Foto Klubi**, lühend **EFK**) oli aastatel 1921–1933 tegutsenud fotoklubi.. 1933. aastal ühinesid Eesti Foto Klubi ja Tallinna Fotoühing ning pandi alus Tallinna Fotoklubile.

Eesti Fotoklubi asutasid 1921. aastal Tallinnas vennad Parikad (Johannes-Georg Parikas ja Peeter Parikas).

1920. aastatel oli Eesti Fotoklubi Eesti suurim fotoühendus, kuhu kuulunud kutselisi ja harrastusfotograafe oli üle 70.

## Viited
Eesti Fotokunstiühing

**Eesti Fotokunstiühing** (lühend: **EFÜ**) on 1987. aastal asutatud ühing, mis koondab kutselisi ja harrastusfotograafe ning fotograafiaga tegelevaid ühendusi.

Fotokunstiühingu peamised tegevusalad on näituste korraldamine ja vahendamine ning fotograafiaühenduste ühistegevuse tugevdamine.

## Viited

## Välislingid
*Eesti Fotokunstiühingu koduleht veebiarhiivis
Henri Salvador

**Henri Gabriel Salvador** (18. juuli 1917 Cayenne, Prantsuse Guajaana – 13. veebruar 2008 Pariis, Prantsusmaa) oli prantsuse laulja, helilooja ja kitarrist. Tema lauldud lauludest tuntumad "Syracuse", "Maladie d'amour", "Le Loup, la Biche et le Chevalier (Une chanson douce)", "Le Lion est mort ce soir" ("The Lion Sleeps Tonight"), "Dans mon île", "Le Travail c’est la santé" ja  "Zorro est arrivé".
Maladie d'amour

"**Maladie d'amour**" on Henri Salvadori tuntud laul aastast 1933. Plaadile jõudis see 1947. aastal. Lugu on tuntud ka pealkirjadega "Melodie d'amour", "Melody d'amore" ja "Melody d'amour". 

Eesti keeles on seda esitanud Tarmo Pihlap. Eestikeelsete sõnade autor on Kustas Kikerpuu. Laulu on esitanud ka Eesti Raadio naistrio pealkirjaga "Armulaulu viis" Heldur Karmo sõnadega.

Tuntud artiste, kes on seda esitanud: Lennon Sisters, Paul Anka, Ames Brothers, Count Owen, Nana Gualdi, Owen Williams, Ray Conniff, Los Rebeldes del Rock.

## Välislingid
*Laul Henri Salvadori esitatuna (1964) YouTube'is
Vanessa Williams

**Vanessa Williams** on mitme tuntud inimese nimi:

***[[Vanessa L. Williams]]**, Ameerika Ühendriikide R&B/pop laulja ja näitleja, algne Miss America 1983 (sündinud 1963) 
***[[Vanessa A. Williams]]**, Ameerika Ühendriikide näitleja (sündinud 1963) 
***[[Vanessa R. Williams]]**, Ameerika Ühendriikide gospelilaulja (sündinud 1960)
Eesti Roerichi Selts

**Eesti Roerichi Selts** on aastatel 1938–1940 ja taas aastast 1989 tegutsev mittetulundusühing, mis uurib ja tutvustab vene kunstniku ja ühiskonnategelase Nikolai Roerichi ja tema pere kunstipärandit.

Selts on muu hulgas organiseerinud mitmeid Roerichide kunstiteoste jm materjali (nt arhiivimaterjalide) näitusi.

## Viited

## Välislingid
*Seltsi koduleht (vaadatud 01.03.2013)
George Baker

**George Baker** (õieti **Johannes Bouwens**, kasutatakse ka nime lühivormi **Hans Bouwens**; sündinud 8. detsembril 1944 Hoornis) on Hollandi laulja ja laulukirjutaja. Tema suurimate hittide hulka kuulub "Una Paloma Blanca" ("Valge tuvi"), mida eesti keeles on esitanud Heidy Tamme, Paul Allik ja Mati Nuude. 

Hans Bouwens on kirjutanud umbes 600 laulu ja tema heliplaate on müüdud üle 25 miljoni eksemplari .

## Laule
*"Una Paloma Blanca" (eestikeelne pealkiri "Valge tuvi"; esitaja Mati Nuude)
*"I'm On My Way" (eestikeelne pealkiri "Sind leida võin"; esitaja Tarmo Pihlap)
*"Love Me Like I Love You" (eestikeelne pealkiri "Aeg kaob, rõõmud jäävad"; esitaja Tarmo Pihlap)
*"We'll Make It Right Someday" (eestikeelne pealkiri "Roosiaia kuninganna"; esitaja Anne Veski)
*"Holy Day" (eestikeelne pealkiri "Pühapäev"; esitaja Raul Sepper ja Vitamiin)
*"Une Melodie D'Amour" (eestikeelne pealkiri "Mälestuste viis"; esitaja Raul Sepper ja Vitamiin)
*"Beautiful Rose" (eestikeelne pealkiri "Kroonimata anne"; esitaja Raul Sepper ja Vitamiin)
*"Drink, Drink, Drink" (eestikeelne pealkiri "Ainus kink"("Illusioonid"); esitaja Raul Sepper ja Vitamiin)
*"In Your Heart" (eestikeelne pealkiri "Kauge aeg"; esitaja Mait Maltis ja Vitamiin)
*"Nighttrain" (eestikeelne pealkiri "Eile, kui polnud asfaltteed"; esitaja Mait Maltis ja Vitamiin)
*"Santa Lucia By Night" (eestikeelne pealkiri "Miks"; esitaja Mait Maltis)
*"Marie Louisa" (eestikeelne pealkiri "Mari-Eliisa"; esitaja Mait Maltis)
*"Morning Sky" (eestikeelne pealkiri "Saabub päev"; esitaja Mait Maltis)
*"Love Is The Sweetest Rose" (eestikeelne pealkiri "Lootus"; esitaja Mait Maltis)
*"Manolito" (eestikeelne pealkiri "Su kaunid silmad"; esitaja Mait Maltis)
*"Rosita" (eestikeelne pealkiri "Rosita"; esitaja Mait Maltis)
*"Sail Out On The Winds Of Time" (eestikeelne pealkiri "Uus päev"; esitaja Mait Maltis)
*"Sing For The Day" (eestikeelne pealkiri "Ou chip chip"; esitaja Mait Maltis)
*"Dream Boat" (eestikeelne pealkiri "Unistuste laev"; esitaja Mait Maltis)
*"Tell Me Why" (eestikeelne pealkiri "Valguskiir"; esitaja Mait Maltis)
*"Que Viva Summer Holyday" (eestikeelne pealkiri "Invaliidi tervitus"; esitaja Kuldne Trio)
 
## Vaata ka
*George Baker Selection
I'm On My Way

**"I'm On My Way"** on hollandi laulja ja laulukirjutaja George Bakeri repertuaari kuulunud laule. 

Eesti keeles esitas seda pealkirjaga "Sind leida võin" Tarmo Pihlap. Eestikeelsed sõnad kirjutasid laulule Vello Salumets ja Tarmo Pihlap. Teist eestikeelset versiooni pealkirjaga "Karussell" (eestikeelsed sõnad Kristi Tammik) esitas Paul Allik (1974).

## Välislingid
*Laul George Bakeri esitatuna YouTube'is
Saaremaa Muusikahariduse Sihtasutus

**Saaremaa Muusikahariduse Sihtasutus** oli aastatel 1997–2012 tegutsenud sihtasutus, mis loodi eesmärgiga korraldada Saare maakonnas muusikaüritusi.

Aastatel 2000–2002 andis Saaremaa Muusikahariduse SA välja kultuurilehte Saare Muusika, millest ilmus 39 numbrit.

## Kuressaare Ooperipäevad

Aastatel 1999–2006 toimusid Saaremaa Muusikahariduse SA eestvedamisel Kuressaare Ooperipäevad. Ooperipäevade peakorraldaja oli Ludmilla Toon. Aastal 2006 sattus sihtasutus tõsistesse rahalistesse raskustesse ja soovides saada 2007. aasta ürituse toimumiseks riigilt toetust, pidi 2007. aastal ooperipäevi korraldama Ludmilla Tooni tütrele Mariliis Toonile kuulunud MTÜ Operafest. Riigilt raha ei saadud ja 2007. aastal jäid ooperipäevad toimumata. 2008. aastast võttis ooperipäevade korraldamise üle Eesti Kontsert.

## Viited
Rakvere Pedagoogikakool

**Rakvere Pedagoogikakool** oli aastatel 1972–2001 Rakveres töötanud keskeriõppeasutus. 

Kooli eelkäija oli Rakvere Majandustehnikum (asutatud 1958), mis aastal 1972 organiseeriti ümber Rakvere Pedagoogikakooliks. Aastal 2001 ühendati Rakvere Pedagoogikakool ja Mõdriku Põllumajandustehnikum, selle tulemusena asutati Lääne-Virumaa Kutsekõrgkool.

## Viited
Eesti Graafikakoda

**Eesti Graafikakoda** (ka: **Graafikakoda**) on aastast 1947 tegutsev graafikatöökoda.

Koda asutati 1947, kandes algul nime *Eesti NSV Kunstifondi Graafika Eksperimentaalateljee*. Eksperimentaalateljee loomise idee eesotsas olid Aino Bach ja Ott Kangilaski, kes nägid ette töökojas kõikide klassikaliste graafika tehnikate, ka sügavtrükimenetluste kasutamist. Esialgu hangiti pressid litograafia, kõrgtrüki ja sügavtrüki tarbeks. Esimestel aastatel tegutseski töökoda peamiselt litograafia töökoja funktsioonides kuna töökoja praktiline sisseseadja Henn Sarap oli töötanud mitmes Tartu trükikojas litograaf-joonistajana ja 1937. aastal tutvunud litotrüki uuemate saavutustega Saksamaal – Berliinis, Dresdenis ja Leipzigis.

Aastast 1992 kuulub koda Eesti Vabagraafikute Ühendusse.

Graafikakoja eestvõttel korraldatakse aastast 1968 Tallinna graafikatriennaale.

## Juhatajad

* 1946–1951 Henn Sarap
* 1951–1953 Siima Škop
* 1953–1956 Ado Vabbe
* 1956–1966 Henn Sarap

* 1966–1972 Jüri Hain

* 1972–1979 Urmas Ploomipuu
* 1979–1985 Jüri Hain
* 1985–1987 Kaisa Puustak
* 1987– Raul Meel

## Viited

## Kirjandus

* Jüri Hain, Graafikaateljee algaastatest. – Kunst, nr 2, 1980.

## Välislingid
*Koja koduleht (vaadatud 01.03.2013)
Eesti Haridusliit

**Eesti Haridusliit** oli aastatel 1923–1940 kultuurharidustööga tegelenud asutus.

Liidu eestvõttel korraldati maakondades ja ka maakondade vahel mitmeid haridusüritusi, näiteks hariduskongresse, haridusnädalaid, populaarteaduslikke loenguid.

Aastatel 1927–1932 ilmus liidu väljaandel ajakiri Vabaharidustöö ja 1933–1940 ajakiri Areng.

## Viited
Eesti koolmeistrite kool

**Eesti koolmeistrite kool** oli 1814. aastal Pärnus, Kuninga 30 asutatud kool, mille eesotsas oli Johann Heinrich Rosenplänter.

Koolis õpetati järgmisi aineid: kirjutamine, rehkendamine, geograafia, usuõpetus, muusika, aiatöö ja pedagoogika. Õppeaeg oli koolis kolm aastat.

1920. aastal jätkas kooli sisulist tööd Saugas avatud kirjutuskool, mida juhtis Abram Holter.

## Viited

## Kirjandus
*Elsbet Parek, "Lehekülgi J. H. Rosenplänteri elust". Keel ja Kirjandus 1976, nr 1, lk 33–34
Eesti Helikunsti Keskus

**Eesti Helikunsti Keskus** (inglise keeles *Estonian Music Centre*)  aastal 1956 New Yorgis moodustatud asutus.

Asutuse eesmärkide seas  tutvustada Eesti helikunsti, koostada bibliograafiad, kirjastada heliloomingut, luua muusikaarhiiv.

## Viited
Eesti Kunstnike Koondis Torontos

**Eesti Kunstnike Koondis Torontos** (lühend: EKKT) on aastast 1956 tegutsev kunstirühmitus; ühtlasi Põhja-Ameerika suurim väliseestlaste kunstirühmitus.

EKTT asutati 1956 nimega *Eesti Kunsti Klubi Torontos*. 

EKTT on korraldanud isiku- ja rühmanäitusi Kanadas, USA-s, Rootsis, Austraalias ja Eestis.

Aastal 2003 oli EKKT-l 78 liiget.

## Viited
Vatikani vang

**Vatikani vang** oli nimetus, mida kasutasid enda kohta paavstid aastail 1870–1929, Kirikuriigi annekteerimisest Itaalia ühendamise käigus kuni Vatikani riigi loomiseni Lateraani lepingutega.
Artjoms Šeļa

**Artjoms Šeļa** (sündinud 3. augustil 1989) on läti slavist.

2013. aastal lõpetas ta Tartu Ülikooli humanitaarteaduste magistri kraadiga vene kirjanduse erialal *[[cum laude]]*.

## Tunnustus
*2013 Juri Lotmani stipendium

## Viited

## Välislingid
*
Lauri Linask

**Lauri Linask** (sündinud 7. juulil 1984) on eesti semiootik.

2024. aastal kaitses ta Tartu Ülikoolis semiootika ja kultuuriteooria erialal doktorikraadi. 

2019. aastast töötab ta Tallinna Ülikooli kultuuriteooria lektorina. 

## Tunnustus
*2013 Juri Lotmani stipendium

## Välislingid
*
Eesti Proletaarsete Kirjanikkude Assotsiatsioon

**Eesti Proletaarsete Kirjanikkude Assotsiatsioon** (lühend **EPKA**) oli aastatel 1926–1932 tegutsenud Leningradi Proletaarsete Kirjanikkude Assotsiatsiooni eesti haru.

EPKA kuus asutajaliiget olid – Villem Buk, Ain Rannaleet, Arnold Maurer-Terijõgie, Nikolai Karotamm, Kristjan Kure ja Karl Valge
.
EPKAsse kuulusid teiste seas Ain Rannaleet ja Villem Buk ja  Hans Pöögelmann, August Lukin, Karl Trein, Peeter Meisel (P. Kõvamees), Peno Alnovo (O. Madisson), Hugo Angervaks (E. Päll), Leopold Saarts, Felix Kotta jt.

Aastal 1932 sai EPKAst Nõukogude Kirjanike Liidu eesti haru. See haru tegutses aastani 1937.

## Viited

## Kirjandus
*Eduard Ertis, Eesti Proletaarsete Kirjanikkude Assotsiatsioon Leningradis. Keel ja Kirjandus, 1967, nr 7, lk 385-396
*Eduard Ertis, Eesti Proletaarsete Kirjanikkude Assotsiatsioon Leningradis. Keel ja Kirjandus, 1967, nr 8, lk 466-475
Eesti Tantsuagentuur

**Eesti Tantsuagentuur** (lühend: ETA) on alates 1998. aastast Tallinnas tegutsev organisatsioon.

Põhikirja järgi on Eesti Tantsuagentuuri eesmärk "tantsukunsti väärtustamine, hoidmine ja edendamine". Eesmärgi saavutamiseks annab tantsuagentuur tänapäevast ja professionaalset tantsuõpet, loome- ja esinemisvõimalusi tantsukunstnikele, tantsuõpetajatele ning tantsuga tegelevatele lastele, noortele ja täiskasvanutele; korraldab heategevuslikke ja muid etendusi, festivale, kontserte, konverentse ja muid üritusi ning toetab selliste ürituste korraldamist.

Eesti Tantsuagentuur korraldab alates 1998. aastast tantsufestivali "Koolitants".

## Viited

## Välislingid
*Eesti Tantsuagentuuri koduleht